CELEX: 32022D0696
Language: bg
Date: 2022-04-29 00:00:00
Title: Решение за изпълнение (ЕС) 2022/696 на Комисията от 29 април 2022 година за предоставяне на поисканата от Ирландия дерогация по силата на Директива 91/676/ЕИО на Съвета за опазване на водите от замърсяване с нитрати от селскостопански източници (нотифицирано под номер С(2022) 2596) (само текстовете на английски и ирландски език са автентични)

3.5.2022   
               
               
                  BG
               
               
                  Официален вестник на Европейския съюз
               
               
                  L 129/37
               
            
         РЕШЕНИЕ ЗА ИЗПЪЛНЕНИЕ (ЕС) 2022/696 НА КОМИСИЯТА
         от 29 април 2022 година
         за предоставяне на поисканата от Ирландия дерогация по силата на Директива 91/676/ЕИО на Съвета за опазване на водите от замърсяване с нитрати от селскостопански източници
         
            
               (нотифицирано под номер С(2022) 2596)
            
         
         (само текстовете на английски и ирландски език са автентични)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 91/676/ЕИО на Съвета от 12 декември 1991 г. за опазване на водите от замърсяване с нитрати от селскостопански източници (1), и по-специално точка 2, трета алинея от приложение III към нея,
         като има предвид, че:
         
                     (1)
                  
                  
                     В Директива 91/676/ЕИО се определят правилата за опазването на водите от замърсяване с нитрати от селскостопански източници.
                  
               
                     (2)
                  
                  
                     В точка 2 от приложение III към Директива 91/676/ЕИО се постановява, че държавите членки, които възнамеряват да прилагат оборски тор, надвишаващ 170 kg азот на хектар (ha), трябва да определят количествата така, че да не попречат на осъществяването на целите, посочени в член в член 1 от посочената директива. Тези количества трябва да бъдат съобразени с обективни критерии.
                  
               
                     (3)
                  
                  
                     На 22 октомври 2007 г. Комисията прие Решение 2007/697/ЕО (2) за предоставяне на поисканата от Ирландия дерогация съгласно Директива 91/676/ЕИО с цел да се разреши разпръскването на оборски тор до максимум 250 kg азот на хектар годишно при определени условия, в стопанства с минимум 80 % пасища, в контекста на Ирландската програма за действие, приложена посредством European Communities (Good Agricultural Practices for Protection of waters) Regulations 2006 (3).
                  
               
                     (4)
                  
                  
                     На 24 февруари 2011 г. Комисията прие Решение 2011/127/ЕС (4), с което се изменя Решение 2007/697/ЕО и се удължава срокът на дерогацията до 31 декември 2013 г., в контекста на Ирландската програма за действие, приложена от Ирландия посредством European Communities (Good Agricultural Practices for Protection of waters) Regulations 2010 (5).
                  
               
                     (5)
                  
                  
                     На 27 февруари 2014 г. Комисията прие Решение за изпълнение 2014/112/ЕС (6) за предоставяне на поисканата от Ирландия дерогация съгласно Директива 91/676/ЕИО с цел да се разреши разпръскването на оборски тор до максимум 250 kg азот на хектар годишно при определени условия, в стопанства с минимум 80 % пасища, в контекста на Ирландската програма за действие, приложена посредством European Communities (Good Agricultural Practices for Protection of waters) Regulations 2014 (7).
                  
               
                     (6)
                  
                  
                     На 8 февруари 2018 г. Комисията прие Решение за изпълнение (ЕС) 2018/209 (8) за предоставяне на поисканата от Ирландия дерогация съгласно Директива 91/676/ЕИО с цел да се разреши разпръскването на оборски тор до максимум 250 kg азот на хектар годишно при определени условия, в стопанства с минимум 80 % пасища, в контекста на Ирландската програма за действие, приложена от Ирландия посредством European Union (Good Agricultural Practices for Protection of waters) Regulations 2017 (9). Срокът на действие на Решение за изпълнение (ЕС) 2018/209 изтече на 31 декември 2021 г.
                  
               
                     (7)
                  
                  
                     Дерогацията, предоставена с Решение за изпълнение (ЕС) 2018/209, обхващаше през 2020 г. 6 016 стопанства, което съответства на около 4,9 % от общия брой стопанства с животни на пасищно отглеждане, 15,9 % от общия брой селскостопански животни и 9,6 % от общата нетна селскостопанска земя в Ирландия.
                  
               
                     (8)
                  
                  
                     На 14 октомври 2021 г. Ирландия внесе в Комисията искане за удължаване на дерогацията по точка 2, трета алинея от приложение III към Директива 91/676/ЕИО.
                  
               
                     (9)
                  
                  
                     В съответствие с European Union (Good Agricultural Practice for Protection of Waters) Regulations 2022 (10), Ирландия е приела нова програма за действие с допълнителни и засилени мерки за постигане на целите на Директива 91/676/ЕИО.
                  
               
                     (10)
                  
                  
                     В съответствие с член 5, параграф 2 от Директива 91/676/ЕИО Ирландия прилага програма за действие на цялата си територия.
                  
               
                     (11)
                  
                  
                     Данните, предоставени от Ирландия в рамките на задължението за докладване съгласно член 10 от Директива 91/676/ЕИО, показват, че за периода 2016—2019 г. водите като цяло са с добро качество. В това отношение 98,5 % от всички станции за наблюдение на подпочвените води в Ирландия отчитат средна концентрация на нитратите под 50 mg/l, а в 81,5 % от тези станции за наблюдение средната концентрация на нитратите е под 25 mg/l. Всички станции за наблюдение на повърхностните води в Ирландия отчитат средна концентрация на нитратите под 50 mg/l, а в 99,2 % от тези станции за наблюдение средната концентрация на нитратите е под 25 mg/l. Освен това 14 % от станциите за наблюдение на повърхностните води отчитат еутрофикация, а 10 % от тях — риск от еутрофикация. Що се отнася до тенденциите, 37,5 % от станциите за наблюдение на подпочвените води отчитат увеличаване на концентрацията на нитрати, 45,5 % отчитат стабилни стойности, а 17 % съобщават за тенденция към намаляване. При повърхностните води, 11,1 % от станциите за наблюдение отчитат увеличаване на концентрацията на нитрати, 86,2 % отчитат стабилни стойности, а 2,8 % съобщават за тенденция към намаляване.
                  
               
                     (12)
                  
                  
                     Броят на селскостопанските животни в Ирландия нараства през последните години. От периода 2012—2015 г. до периода 2016—2019 г. броят на главите едър рогат добитък, свине и овце се е увеличил съответно с 4,78 %, 2,81 % и 0,54 %, като се запазват тенденциите на нарастване от предходния отчетен период. Средното натоварване с азот от оборски тор през периода 2016—2018 г. е 117 kg азот/ha в сравнение със 104 kg азот/ha през периода 2012—2015 г. Средното натоварване с фосфор през периода 2016—2018 г. е 14 kg фосфор/ha в сравнение с 15 kg фосфор/ha през периода 2012—2015 г. Средното разпръскване на химически азотни торове се е увеличило с 13 % през периода 2016—2019 г. в сравнение с периода 2012—2015 г. Средното разпръскване на химически фосфорни торове се е увеличило с 24 % през периода 2016—2019 г. в сравнение с периода 2012—2015 г. Средният излишък на фосфор през периода 2016—2018 г. е 23,1 kg фосфор/ha в сравнение с 20 kg фосфор/ha през периода 2012—2015 г. Средният излишък на азот през периода 2016—2018 г. е 62,3 kg азот/ha в сравнение с 44,8 kg азот/ha през периода 2012—2015 г.
                  
               
                     (13)
                  
                  
                     В Ирландия 92 % от земеделската земя е заета от пасища. Като цяло 67 % от площите се обработват екстензивно и поради това имат относително ниска гъстота на животните и слабо наторяване, 33 % се обработват по агроекологични програми и само 14 % се обработват интензивно. 6,6 % от земята се използват за орно земеделие. Средното използване на химически торове в пасищата възлиза на 78,3 kg азот и 8,6 kg фосфор на хектар.
                  
               
                     (14)
                  
                  
                     Климатът в Ирландия се характеризира с равномерно разпределение на валежите през годината и със сравнително малки температурни разлики, което позволява вегетационният период на тревата да продължава от 330 дни в югозападните райони до около 250 дни в североизточните (11).
                  
               
                     (15)
                  
                  
                     Подкрепящата информация, предоставена от Ирландия, показва, че предлаганото количество от 250 kg азот на хектар годишно в стопанствата с най-малко 80 % пасища е оправдано въз основа на обективни критерии, като дългите вегетационни периоди и високите добиви на трева с високо усвояване на азот.
                  
               
                     (16)
                  
                  
                     След като разгледа искането на Ирландия съгласно точка 2, трета алинея от приложение III към Директива 91/676/ЕИО и с оглед на ирландската програма за действие и натрупания опит от дерогацията, предвидена в решение 2007/697/ЕО и решения за изпълнение 2014/112/ЕС и (ЕС) 2018/209, Комисията счита, че предложеното от Ирландия количество оборски тор, съответстващо на 250 kg азот на хектар годишно, няма да възпрепятства постигането на целите, определени в Директива 91/676/ЕИО, при спазване на някои строги условия, които следва да се прилагат към фермерите, на които са издадени разрешения.
                  
               
                     (17)
                  
                  
                     С оглед на данните, посочени в съображения 11—13, условията, предвидени в настоящото решение, следва да бъдат по-строги в сравнение с условията, предвидени в Решение за изпълнение (ЕС) 2018/209. Установените условия, както и системите за наблюдение и контрол, изглеждат достатъчни, за да се гарантира, че тази дерогация е в съответствие с правнообвързващите цели на Рамковата директива за водите (12), с нарастващите амбиции на Регламента за разпределяне на усилията (13), както и с амбициозните цели на Европейския зелен пакт по отношение на замърсяването с хранителни вещества.
                  
               
                     (18)
                  
                  
                     Следва да бъдат предприети допълнителни мерки по отношение на разпръскването на оборски тор и на други торове. Те следва да допринесат за подобряване на управлението на хранителните вещества чрез оптимизиране на торенето и ограничаване на употребата на торове. Мерките, изброени в настоящото решение, следва да допълват мерките, които вече се прилагат въз основа на Кодекса за добри земеделски практики.
                  
               
                     (19)
                  
                  
                     Годишният административен контрол и инспекциите на място следва да се увеличат и да обхванат до 10 % от стопанствата, ползващи се от разрешение. Инспекциите на място следва да се основават на надеждна методология, включваща оценка на риска, проверки на случаен принцип и резултатите от проверките през предходните години. Националните органи следва да направят обзор на програмата на селскостопанските инспекции, извършвани от местните органи, както и на ресурсите, необходими за извършване на инспекциите. Следва да се прилагат възпиращи санкции (включително икономически). Следва да се предприемат последващи действия по жалби или сигнали за неспазване на правилата, подадени от граждани, неправителствени организации или лица, сигнализиращи за нередности.
                  
               
                     (20)
                  
                  
                     През 2023 г. ирландските органи следва да проведат двугодишен преглед на качеството на водата, включително на концентрацията на нитрати и трофичното състояние. В районите, в които данните от наблюдението показват влошаване на тенденциите или замърсяване или риск от замърсяване по отношение на концентрациите на нитрати или еутрофикацията, от 2024 г. максималното количество оборски тор, което може да се прилага, следва да бъде намалено до 220 kg азот на хектар.
                  
               
                     (21)
                  
                  
                     Изискванията за наблюдение на концентрацията на нитрати и трофичното състояние в съответствие с Директива 91/676/ЕИО продължават да се прилагат. Двугодишният преглед следва да се основава на данните от това наблюдение. Ще бъде необходимо допълнително наблюдение и годишно докладване в районите, обхванати от дерогацията.
                  
               
                     (22)
                  
                  
                     С Директива 2007/2/ЕО на Европейския парламент и на Съвета (14) се определят общи правила за създаването на инфраструктура за пространствена информация в Съюза за целите на политиките на Съюза в областта на околната среда и политиките или дейностите, които могат да окажат влияние върху околната среда. Когато е приложимо, пространствената информация, събирана по силата на настоящото решение, следва да е в съответствие с разпоредбите, предвидени в посочената директива. С цел да се намали административната тежест и да се подобри съгласуваността на данните, при събиране на необходимите данни съгласно настоящото решение Ирландия следва да използва информацията, генерирана в рамките на създадената съгласно дял V, глава II от Регламент (ЕС) № 1306/2013 на Европейския парламент и на Съвета (15) интегрирана система за администриране и контрол.
                  
               
                     (23)
                  
                  
                     Дерогацията, предвидена в настоящото решение, не засяга задълженията на Ирландия да прилага Директива 92/43/ЕИО на Съвета (16), включително решението на Съда на Европейския съюз по дело C-293/17 Coöperatie Mobilisation for the Environment и Vereniging Leefmilieu (17), по-специално по отношение на тълкуването на член 6, параграф 3 от посочената директива.
                  
               
                     (24)
                  
                  
                     Условията, определени в членове 6—9 от настоящото решение, са задължителни за всички пасищни стопанства, ползващи се от разрешение по силата на дерогацията. Поради това тези условия се считат за задължителни стандарти и изисквания, установени в националното законодателство за тези субекти по смисъла на членове 12 и 13 от Регламент (ЕС) 2021/2115 на Европейския парламент и на Съвета (18).
                  
               
                     (25)
                  
                  
                     Мерките, предвидени в настоящото решение, са в съответствие със становището на Комитета по нитратите, създаден съгласно член 9 от Директива 91/676/ЕИО,
                  
               ПРИЕ НАСТОЯЩОТО РЕШЕНИЕ:
         
            Член 1
            Дерогация
            Дерогацията, поискана от Ирландия с писмо от 14 октомври 2021 г., с цел да се разреши разпръскването върху земята на количество азот от оборски тор, по-голямо от предвиденото в точка 2, втора алинея, първо изречение от приложение III към Директива 91/676/ЕИО, а именно 170 kg азот, се предоставя при условията, определени в членове 4—12 от настоящото решение.
         
         
            Член 2
            Определения
            За целите на настоящото решение се прилагат следните определения:
            
                        а)
                     
                     
                        „трева“ означава постоянно затревена площ или временно пасище, съществуващо по-малко от четири години;
                     
                  
                        б)
                     
                     
                        „пасищни стопанства“ означава стопанства, в които 80 % или повече от земеделската земя, налична за разпръскване на оборски тор, е заета с трева;
                     
                  
                        в)
                     
                     
                        „пасящ добитък“ означава едър рогат добитък (с изключение на малки телета), овце, елени, кози и коне;
                     
                  
                        г)
                     
                     
                        „парцел“ означава отделен участък или група участъци, хомогенни по отношение на отглежданите селскостопански култури, вида на почвата и практиките на торене;
                     
                  
                        д)
                     
                     
                        „план за наторяване“ означава предварително изчисление за планираното използване и наличието на хранителни вещества;
                     
                  
                        е)
                     
                     
                        „отчет за наторяването“ означава баланс на хранителните вещества въз основа на действителното използване и усвояването на хранителните вещества;
                     
                  
                        ж)
                     
                     
                        „обща мера“ означава парцел, който се държи от две или повече лица в определени дялове или съвместно и първоначално е закупен от Ирландската поземлена комисия в съгласие със законодателството за закупуване на земя, включително земя, върху която две или повече лица упражняват право на паша или право на добив на торф.
                     
                  
         
            Член 3
            Приложно поле
            Дерогацията, предоставена съгласно член 1, се прилага за пасищни стопанства, за които е издадено разрешение в съответствие с член 5 („разрешение“).
         
         
            Член 4
            Ежегодно подаване на заявления и задължаване
            
               1.   Земеделските стопани на пасищни стопанства, които желаят да се възползват от дерогацията, подават всяка година до компетентните органи заявление за разрешение за разпръскване на оборски тор, съдържащ до 250 kg азот на хектар годишно. Заявлението съдържа декларация, че земеделският стопанин на пасищното стопанство ще се подложи на всички проверки, предвидени в член 11.
            
            
               2.   В заявлението, посочено в параграф 1, заявителят писмено се задължава да спазва условията, определени в членове 6—9.
            
         
         
            Член 5
            Предоставяне на разрешения
            Разрешенията за прилагане в пасищното стопанство на определено количество оборски тор, което съдържа до 250 kg азот на хектар годишно, се предоставят при спазване на условията, определени в членове 6—9.
         
         
            Член 6
            Условия за разпръскване на оборски тор и на други торове
            
               1.   Количеството оборски тор от пасящ добитък, с което наторява всяка година земята в пасищните стопанства, включително от самите животни, не надхвърля количеството оборски тор, съдържащо 250 kg азот на хектар годишно, при спазване на условията, определени в параграфи 2—6 от настоящия член. От 2024 г., вследствие на двугодишния преглед, това максимално количество не надвишава 220 kg азот на хектар годишно в районите, посочени в член 12.
            
            
               2.   Общото въведено количество азот не надвишава предвидимата потребност от хранителни вещества на всяка култура, нито максималната норма на наторяване, приложима за пасищните стопанства, установена в програмата за действие за нитратите, и се определя, като се взема предвид снабдяването с азот от почвата. Общото разпръскване на азот се адаптира въз основа на гъстотата на животните и производителността на пасищата.
            
            
               3.   За всяко пасищно стопанство се изготвя и съхранява план за наторяването. В него се описват сеитбооборотът за земеделската земя и планираното разпръскване на оборски тор и на други торове. Планът за всяка календарна година е на разположение в пасищното стопанство преди 1 март на същата година. Той включва най-малко следното:
               
                           а)
                        
                        
                           план за сеитбооборотa, в който се посочва:
                           
                                       i)
                                    
                                    
                                       площта на парцелите с трева;
                                    
                                 
                                       ii)
                                    
                                    
                                       площта на парцелите с култури, различни от трева;
                                    
                                 
                                       iii)
                                    
                                    
                                       скица, показваща местоположението на отделните парцели;
                                    
                                 
                     
                           б)
                        
                        
                           броя на селскостопанските животни в пасищното стопанство;
                        
                     
                           в)
                        
                        
                           описание на помещенията за животни и системата за съхранение на оборски тор, включително обема на наличните съоръжения за съхранение на оборски тор;
                        
                     
                           г)
                        
                        
                           изчисление на количествата азот и фосфор в оборския тор, произведен в пасищното стопанство;
                        
                     
                           д)
                        
                        
                           количеството, вида и характеристиките на оборския тор, изнесен извън пасищното стопанство или внесен в него;
                        
                     
                           е)
                        
                        
                           очакваните потребности на културите от азот и фосфор за всеки парцел;
                        
                     
                           ж)
                        
                        
                           резултати от анализите на почвата, свързани със съдържанието на азот и фосфор, ако има такива;
                        
                     
                           з)
                        
                        
                           вида тор, който ще се използва;
                        
                     
                           и)
                        
                        
                           изчисление на разпръснатото количество азот и фосфор от оборски тор за всеки парцел;
                        
                     
                           й)
                        
                        
                           изчисление на разпръснатото количество азот и фосфор от химически и други торове за всеки парцел.
                        
                     Планът за наторяване се преразглежда най-късно седем дни след въвеждането на евентуални промени в селскостопанските практики в пасищното стопанство.
               За всяко пасищно стопанство се изготвят и съхраняват отчети за наторяването с информация, свързана с управлението на положените азот и фосфор и управлението на замърсената вода. Те се представят на компетентния орган за всяка календарна година до 31 март на следващата календарна година.
               Приема се програма за обработка с вар въз основа на план за управление на хранителните вещества и в зависимост от резултатите от анализа на почвата.
            
            
               4.   Оборски тор не се разпръсква през есента преди култивирането на тревата.
            
            
               5.   Най-малко 50 % от полутечния оборски тор, произведен в стопанството, се разпръсква до 15 юни. За разпръскването на полутечен оборски тор във всички случаи се използва оборудване за разпръскване с ниски емисии.
            
            
               6.   Допустимата гъстота на животните в общата мера не надвишава 50 kg азот на хектар. В общата мера не се разрешава използването на химически торове.
            
         
         
            Член 7
            Условия за вземане на проби и анализи на почвата
            
               1.   За всяко пасищно стопанство периодично се извършват анализи на съдържанието на азот и фосфор в почвата.
            
            
               2.   Вземането на проби и анализите се извършват най-малко веднъж на всяка площ със сходни характеристики от гледна точка на сеитбооборота и особеностите на почвата.
            
            
               3.   Извършва се поне един анализ на всеки пет хектара пасищно стопанство.
            
            
               4.   Резултатите от анализа на съдържанието на азот и фосфор в почвата са на разположение в пасищното стопанство за проверка.
            
         
         
            Член 8
            Условия във връзка с управлението на земите
            
               1.   Земеделските стопани, които желаят да разорават пасища, извършват оранта между 1 март и 31 май.
            
            
               2.   В разораните тревни площи, независимо от типа почва, се засаждат култури с високо потребление на азот незабавно и не по-късно от три седмици след разораването.
            
            
               3.   В сеитбооборота не се включват бобови или други растения, които фиксират азота от въздуха. Това обаче не се отнася за детелината в пасища, в които тя заема под 50 %, нито за другите бобови растения, засети заедно с тревата.
            
            
               4.   Всички нови тревни посеви в пасищното стопанство включват най-малко 1,5 kg негранулирани семена от детелина на хектар или най-малко 2,5 kg гранулирани семена на хектар.
            
            
               5.   Парцелите се оборудват с огради, осигуряващи минимално разстояние от 1,5 метра между селскостопанските животни и водните течения, а местата за водопой се поставят на минимално разстояние от 20 метра от водното течение.
            
         
         
            Член 9
            Условие относно храненето на селскостопанските животни
            Всяка година между 15 април и 30 септември се разрешава максимум 15 % суров протеин в концентрирания фураж за пасящи селскостопански животни.
         
         
            Член 10
            Наблюдение
            
               1.   Компетентните органи гарантират изготвянето на ежегодни карти, на които се отразява следното:
               
                           а)
                        
                        
                           процентът на пасищните стопанства във всяко графство, за които са издадени разрешения;
                        
                     
                           б)
                        
                        
                           процентът на селскостопанските животни във всяко графство, за които са издадени разрешения;
                        
                     
                           в)
                        
                        
                           процентът на земеделската земя във всяко графство, за която са издадени разрешения;
                        
                     
                           г)
                        
                        
                           местното земеползване.
                        
                     
            
               2.   Компетентните органи извършват наблюдение на водите в кореновата зона, на повърхностните води и на подпочвените води. Те предоставят на Комисията данни за азота и фосфора в кореновата зона и за концентрациите на нитрати в повърхностните и подпочвените води, както при условията на дерогация, така и при отсъствието на дерогация.
            
            
               3.   Наблюдението се извършва на равнище земеделски площи в стопанството и в селскостопанските водосборове. Пунктовете за наблюдение са представителни за основните типове почва и степените на интензивност, преобладаващите практики за наторяване и основните култури.
            
            
               4.   Компетентните органи извършват засилено наблюдение на водите в селскостопанските водосборове, разположени в близост до най-уязвимите водни обекти.
            
            
               5.   Компетентните органи извършват проучвания на местното земеползване, сеитбооборота и селскостопанските практики по отношение на пасищните стопанства, за които са издадени разрешения.
            
            
               6.   Събраната информация и данни от анализите на хранителните вещества, посочени в член 7, параграфи 1, 2 и 3, се използват за изчисления по зададен модел на степента на загубите на нитрати и фосфор в пасищните стопанства, за които са издадени разрешения.
            
         
         
            Член 11
            Контрол
            
               1.   Компетентните органи извършват административни проверки по отношение на всички заявления за разрешение, за да преценят доколко са изпълнени условията по членове 6—9. Когато се докаже, че тези условия не са изпълнени, заявлението се отхвърля и заявителят се уведомява за причините. Всяка година компетентните органи извършват административни проверки на най-малко 10 % от пасищните стопанства, за които са издадени разрешения, по отношение на земеползването, броя на добитъка и вида на произведения и изнасян оборски тор.
            
            
               2.   Компетентните органи изготвят програма за провеждане на инспекции на място, които са основани на риска и с подходяща честота, в пасищните стопанства, за които са издадени разрешения, като вземат предвид резултатите от контрола през предходните години и резултатите от общия контрол на случаен принцип на прилагането на законодателството, с което се транспонира Директива 91/676/ЕИО, както и всяка друга информация, която би могла да указва, че е налице неспазване на условията по членове 6—9. Всяка година се провеждат инспекции на място в най-малко 10 % от пасищните стопанства, за които са издадени разрешения, за да се оцени спазването на условията по членове 6—9.
            
            
               3.   Когато през дадена година се установи, че пасищно стопанство, за което е издадено разрешение, не отговаря на условията по членове 6—9, на титуляря на разрешението се налага глоба в съответствие с националните правила и той няма право на разрешение през следващата година.
            
            
               4.   На компетентните органи се предоставят необходимите правомощия и средства за проверка на спазването на условията за издаване на разрешение, което се предоставя съгласно настоящото решение, с цел да се удостовери спазването на условията по членове 6—9 преди и след издаването на разрешение съгласно настоящото решение.
            
         
         
            Член 12
            Двугодишен преглед
            
               1.   До 30 юни 2023 г., заедно с доклада по член 13 за 2022 г., компетентните органи представят приложение, в което се съдържат резултатите от наблюдението относно концентрацията на нитрати в подпочвените води и повърхностните води и трофичното състояние на повърхностните водни обекти въз основа на мрежата за наблюдение и на изискванията по Директива 91/676/ЕИО относно нитратите и което включва най-малко карти с районите, които се отводняват във води, за които при наблюдението са установени данни за:
               
                           а)
                        
                        
                           средни стойности на концентрацията на нитрати над 50 mg/l или тенденции на нарастване на концентрацията на нитрати в сравнение с 2021 г.;
                        
                     
                           б)
                        
                        
                           състояние „еутрофни“ или състояние „могат да станат еутрофни“ с трайна или влошаваща се тенденция в сравнение с 2021 г.
                        
                     Водите, за които са установени данни съгласно буква а) или буква б) от първата алинея, се считат за замърсени, изложени на риск от замърсяване или с тенденция на влошаване. Данните за изчисляване на средните стойности обхващат периода от 1 януари 2020 г. до 31 декември 2022 г. За оценка на тенденциите се сравняват данните от 2021 г. и 2022 г.
            
            
               2.   За изготвянето на приложението, посочено в параграф 1 от настоящия член, се ползват данни, заимствани от мрежата за наблюдение, създадена съгласно Директива 91/676/ЕИО.
            
            
               3.   Считано от 1 януари 2024 г., в районите, които се отводняват в замърсени води, във води, изложени на риск от замърсяване, или във води, в които се наблюдават тенденции на влошаване, се прилагат допълнителни мерки съгласно програмата за действие за нитратите. За стопанствата, на които е издадено разрешение съгласно настоящото решение и които се намират в такива райони, количеството оборски тор, което може да се разпръсква върху земята, не надвишава 220 kg азот на хектар годишно.
            
            
               4.   До 30 септември 2023 г. компетентните органи уведомяват Комисията за резултатите от този двугодишен преглед, и по-специално за районите и стопанствата, ползващи се от разрешение, в които максималното количество тор, което може да се разпръсква, е 220 kg азот на хектар годишно, както и за допълнителните мерки, които ще се прилагат в рамките на програмата за действие за нитратите.
            
         
         
            Член 13
            Докладване
            До 30 юни всяка година компетентните органи представят на Комисията доклад със следната информация:
            
                        а)
                     
                     
                        карти с процента на пасищните стопанства, процента на селскостопанските животни и процента на земеделската земя, за които са издадени разрешения, за всяко графство, както и карти на местното земеползване, съгласно посоченото в член 10, параграф 1;
                     
                  
                        б)
                     
                     
                        резултатите от наблюдението на подпочвените и повърхностните води по отношение на концентрацията на нитратите, включително информация за тенденциите при водите както при условията на дерогация, така и при отсъствието на дерогация, а също и въздействието на дерогацията, предоставена съгласно настоящото решение, върху качеството на водите, съгласно посоченото в член 10, параграф 2;
                     
                  
                        в)
                     
                     
                        резултатите от наблюдението на почвите по отношение на концентрациите на азот и фосфор в почвената вода и по отношение на минералния азот в почвения профил както при условията на дерогация, така и при отсъствието на дерогация, съгласно посоченото в член 10, параграф 2;
                     
                  
                        г)
                     
                     
                        резюме и оценка на данните, получени от засиленото наблюдение на водите, съгласно посоченото в член 10, параграф 4;
                     
                  
                        д)
                     
                     
                        резултатите от проучванията на местното земеползване, сеитбооборота и селскостопанските практики съгласно посоченото в член 10, параграф 5;
                     
                  
                        е)
                     
                     
                        резултатите от изчисленията по зададен модел на степента на загубите на нитрати и фосфор съгласно посоченото в член 10, параграф 6;
                     
                  
                        ж)
                     
                     
                        оценка на резултатите от административния контрол и инспекциите на място съгласно посочено в член 11, параграфи 1 и 2;
                     
                  
                        з)
                     
                     
                        тенденции при броя на селскостопанските животни и производството на оборски тор за всяка категория селскостопански животни в пасищните стопанства, ползващи се от разрешение;
                     
                  
                        и)
                     
                     
                        сравнителен анализ на проверките на пасищните стопанства, за които са издадени разрешения, и пасищните стопанства, за които не са издадени разрешения, включително данни за:
                        
                                    —
                                 
                                 
                                    инспекциите на място;
                                 
                              
                                    —
                                 
                                 
                                    административния контрол;
                                 
                              
                                    —
                                 
                                 
                                    селскостопанските инспекции в контекста на системата за кръстосано съответствие;
                                 
                              
                                    —
                                 
                                 
                                    статистически данни за установените несъответствия.
                                 
                              
                  Когато е приложимо, съдържащите се в доклада пространствени данни отговарят на разпоредбите на Директива 2007/2/ЕО. При събиране на необходимите данни Ирландия използва — когато е целесъобразно — информацията, която е генерирана в рамките на интегрираната система за администриране и контрол, създадена в съответствие с член 67, параграф 1 от Регламент (ЕС) № 1306/2013.
         
         
            Член 14
            Прилагане
            Настоящото решение се прилага в контекста на Ирландската програма за действие, приложена посредством European Union (Good Agricultural Practice for Protection of Waters) Regulations 2022 (Нормативен инструмент № 113 от 2022 г.).
            Настоящото решение се прилага до 31 декември 2025 г.
         
         
            Член 15
            Адресат
            Адресат на настоящото решение е Ирландия.
         
         
            Съставено в Брюксел на 29 април 2022 година.
            
               
                  За Комисията
               
               Virginijus SINKEVIČIUS
               
                  Член на Комисията
               
            
         
         
            (1)  ОВ L 375, 31.12.1991 г., стр. 1.
         
            (2)  Решение 2007/697/ЕО на Комисията от 22 октомври 2007 г. за предоставяне на поисканата от Ирландия дерогация по силата на Директива 91/676/ЕИО на Съвета за опазване на водите от замърсяване с нитрати от селскостопански източници (ОВ L 284, 30.10.2007 г., стр. 27).
         
            (3)  Нормативен инструмент № 378 от 2006 г.
         
            (4)  Решение 2011/127/ЕС на Комисията от 24 февруари 2011 г. за изменение на Решение 2007/697/ЕО за предоставяне на дерогация по искане на Ирландия в съответствие с Директива 91/676/ЕИО на Съвета за опазване на водите от замърсяване с нитрати от селскостопански източници (ОВ L 51, 25.2.2011 г., стр. 19).
         
            (5)  Нормативен инструмент № 610 от 2010 г.
         
            (6)  Решение 2014/112/ЕС на Комисията от 27 февруари 2014 г. за предоставяне на поисканата от Ирландия дерогация съгласно Директива 91/676/ЕИО на Съвета относно опазването на водите от замърсяване с нитрати от селскостопански източници (ОВ L 61, 1.3.2014 г., стр. 7).
         
            (7)  Нормативен инструмент № 31 от 2014 г.
         
            (8)  Решение (ЕС) 2018/209 на Комисията от 8 февруари 2018 г. за предоставяне на поисканата от Ирландия дерогация съгласно Директива 91/676/ЕИО на Съвета относно опазването на водите от замърсяване с нитрати от селскостопански източници (ОВ L 39, 13.2.2018 г., стр. 5).
         
            (9)  Нормативен инструмент № 605 от 2017 г.
         
            (10)  Нормативен инструмент № 113 от 2022 г.
         
            (11)  Източник: Teagasc — ирландския орган, отговорен за развитието на селското стопанство и хранителната промишленост.
         
            (12)  Директива 2000/60/ЕО на Европейския парламент и на Съвета от 23 октомври 2000 г. за установяване на рамка за действията на Общността в областта на политиката за водите (ОВ L 327, 22.12.2000 г., стр. 1).
         
            (13)  Регламент (ЕС) 2018/842 на Евпопейския парламент и на Съвета от 30 май 2018 година за задължителните годишни намаления на емисиите на парникови газове за държавите членки през периода 2021—2030 г., допринасящи за действията в областта на климата в изпълнение на задълженията, поети по Парижкото споразумение, и за изменение на Регламент (ЕС) № 525/2013 (ОВ L 156, 19.6.2018 г., стр. 26).
         
            (14)  Директива 2007/2/ЕО на Европейския парламент и на Съвета от 14 март 2007 г. за създаване на инфраструктура за пространствена информация в Европейската общност (INSPIRE) (ОВ L 108, 25.4.2007 г., стр. 1).
         
            (15)  Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (ОВ L 347, 20.12.2013 г., стр. 549).
         
            (16)  Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна (ОВ L 206, 22.7.1992 г., стр. 7).
         
            (17)  Дело C-293/17 Coöperatie Mobilisation for the Environment и Vereniging Leefmilieu(ECLI:EU:C:2018:882).
         
            (18)  Регламент(ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013 (ОВ L 435, 6.12.2021 г., стр. 1).